Întrebat recent într-o emisiune radio (favorită) despre centura metropolitană și anunțarea câștigătorului, Emil Boc , cu o normalitate pentru el și pentru angajații din primărie, ne lansează povestea că suntem în faza finală, poate "terminală".
Normalitatea și în același timp anormalitatea este că primăria întârzie, plus că are nevoie exact de termenul maxim limită și extraordinar de 90 de zile să evalueze și să anunțe câștigătorul proiectului, chiar dacă singurul participant a fost CON-A și partenerii săi. Evaluarea fiind exact în stadiul final sau terminal, așa cum ne-a anunțat edilul Boc, adică se împlinesc cele maxim 90 de zile lucrătoare, termen limită în care poate fi anunțat câștigătorul.
Cu toate că a fost lansată o singură ofertă pentru proiect, Comisia de evaluare, desemnată de Primărie, a avut documentația pe masă încă din 20 noiembrie 2023. Potrivit termenelor legale, anunțarea câștigătorului trebuie făcută în termen de 60 de zile lucrătoare, cu posibilitatea de prelungire până la 90 de zile lucrătoare în situații excepționale. De obicei, aceste situații excepționale includ o competiție acerbă între mai multe oferte, când evaluarea trebuie efectuată cu mare grijă, dat fiind că există riscul de a atrage procese ulterioare. Însă, în acest caz, avem doar un singur ofertant, și anume asocierea CON-A OPERATIONS, DIMEX 2000, HYDROSTROY AD, CONCELEX și Automagistral-Pivden. Termenul de 60 de zile lucrătoare a expirat deja în 21 februarie, iar ne apropiem rapid de limita de 90 de zile lucrătoare, care va fi atinsă miercurea viitoare, pe 3 aprilie.